Viċi-sindku jċedu postu lill-kunsillier li laħaq l-età skont il-liġi Il-Viċi-Sindku ta' San Pawl il-Baħar Daryl Connor ċeda l-kariga tiegħu biex jagħmel il-wisa' għal Carlos Zarb li jista' jieħu l-kariga wara li laħaq bl-età. Fl-aħħar elezzjoni tal-kunsill lokali, li saru fl-2019, Zarb kien it-tieni l-iktar kandidat Laburista li ġab voti wara s-Sindku Alfred Grima. Madankollu, peress li kien għad kellu biss 17-il sena Zarb ma setax isir Viċi-Sindku u d-Dipartiment tal-Kunsill Lokali talab lil Connor biex jassmu r-responsabbiltà hu. Issa li Zarb laħaq l-età li jista', bil-liġi, iservi bħala Viċi-Sindku dak attwali kiteb lill-imsemmi dipartiment biex jinfurmah li kien qed jirriżenja mill-kariga biex jibqa' jservi bħala kunsillier. "Qed nagħmel dan il-pass bl-ebda diżrispett lejn il-kariga li konta qed inġorr għal dawn l-aħħar 20 xahar fejn jien kont ġejt mitlub nassumi dan l-irwol għax fuq direttiva maħruġa mid-Dipartiment tal-Gvern Lokali Carlos Zarb ma setax jassumi dan l-irwol fl-età ta' 17-il sena". Connor żied li f'dawn ix-xhur huwa għamel ħiltu kollha biex ikun viċin in-nies u jaħdem għall-ġid tar-residenti.